KOMMISSIONENS FORORDNING (EF) Nr. 2617/97 af 16. december 1997 om ændring af forordning (EØF) nr. 1481/86 om bestemmelse af priserne for ferske eller kølede lammekroppe, der konstateres på Fællesskabets repræsentative markeder, og om registrering af priserne for visse andre fårekroppekvaliteter i Fællesskabet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3013/89 af 25. september 1989 om den fælles markedsordning for fåre- og gedekød (1), senest ændret ved forordning (EF) nr. 1589/96 (2), særlig artikel 4, stk. 5, og

ud fra følgende betragtninger:

Kommissionens forordning (EØF) nr. 1481/86 (3), senest ændret ved forordning (EF) nr. 2344/96 (4), indeholder regler for bestemmelse af priserne for ferske eller kølede lammekroppe på Fællesskabets repræsentative markeder og for registrering af priserne for visse andre fårekroppekvaliteter på Fællesskabets repræsentative markeder;

de koefficienter, der anvendes ved beregning af priserne for fårekroppe på Fællesskabets repræsentative markeder, bør justeres under hensyn til de tal, der foreligger for fåreproduktionen;

ud fra de hidtidige erfaringer og nødvendigheden af at gøre registreringen af markedspriserne i medlemsstaterne mere gennemsigtig bør denne registrering så vidt muligt omfatte de priser, der konstateres for de forskellige kvaliteten, der indgår i handelsklasseskemaerne i bilagene til Rådets forordning (EØF) nr. 2137/92 (5) senest ændret ved forordning (EF) nr. 1278/94 om Fællesskabets handelsklasseskema for fårekroppe (6) og som opfylder kriterierne for fastlæggelse af den standardkvalitet, der er omhandlet i Rådets forordning (EØF) nr. 338/91 (7), senest ændret ved forordning (EF) nr. 1278/94;

for at de priser, der konstateres efter handelsklasseskemaet i den enkelte medlemsstat, skal blive så repræsentative som muligt, er det nødvendigt at fastlægge en konstateret gennemsnitspris for hver medlemsstat og for Det Forenede Kongeriges vedkommende for Storbritannien og Nordirland; den for hver kvalitet konstaterede pris bør derfor vejes med en koefficient, der udtrykker hver kvalitets relative betydning i forhold til tilførslerne efter skemaet i den enkelte medlemsstat;

den efter skemaet konstaterede gennemsnitspris skal medtages i listen over samtlige repræsentative markeder i den enkelte medlemsstat ved anvendelse af en vejningskoefficient, der udtrykker skemaets relative betydning i forhold til de samlede tilførsler på markedet i den enkelte medlemsstat;

medtagelsen af skemaet i listen over de repræsentative markeder kunne medføre en overlapning med visse eksisterende markeder, hvorfor det alt efter forholdene er hensigtsmæssigt enten at udelukke disse markeder fra listen eller at mindske deres aktuelle vægtning i listen i forhold til, i hvor høj grad handelsklasseskemaet er medtaget;

Forvaltningskomitéen for Fåre- og Gedekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EØF) nr. 1481/86 foretages følgende ændringer:

1) Artikel 2, stk. 1, sidste afsnit, litra b), udgår.

2) I artikel 2, stk. 4, ændres ordene »område 5 og 6« til »Storbritannien og Nordirland«.

3) Artikel 3, stk. 2, udgår.

4) Bilag I erstattes af bilag I til denne forordning.

5) Bilag II erstattes af bilag II til denne forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra begyndelsen af produktionsåret 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. december 1997.

På Kommissionens vegne

Franz FISCHLER

Medlem af Kommissionen

(1) EFT L 289 af 7. 10. 1989, s. 1.

(2) EFT L 206 af 16. 8. 1996, s. 25.

(3) EFT L 130 af 16. 5. 1986, s. 12.

(4) EFT L 319 af 10. 12. 1996, s. 3.

(5) EFT L 214 af 30. 7. 1992, s. 1.

(6) EFT L 140 af 3. 6. 1994, s. 5.

(7) EFT L 41 af 14. 2. 1991, s. 1.

BILAG I

»BILAG I

KOEFFICIENTER TIL BEREGNING AF DEN PRIS, DER KONSTATERES PÅ FÆLLESSKABETS REPRÆSENTATIVE MARKEDER

>TABELPOSITION>

«

BILAG II

»BILAG II

ELEMENTER, DER LIGGER TIL GRUND FOR BESTEMMELSEN AF PRISERNE PÅ FÆLLESSKABETS REPRÆSENTATIVE MARKEDER

>TABELPOSITION>